
ДО:
ОБЩИНСКИ СЪВЕТ
гр. БУРГАС

ДОКЛАДНА  ЗАПИСКА
                 от  Димитър Николов Николов  – Кмет на Община Бургас

Относно: Кандидатстване за безвъзмездна финансова помощ от Националния Доверителен Еко Фонд по Инвестиционната програма за климата за насърчаване използването на електромобили.

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,
Националният доверителен Еко фонд (НДЕФ) е отправил покана за набиране на проекти за финансиране чрез Инвестиционната програма за климата (ИПК) за насърчаване използването на електромобили: изцяло електрически превозни средства и/или хибридни електрически превозни средства, с краен срок за подаване на проектни предложения 02.12.2019 г.
Един от основните принципи на функциониране на ИПК е да бъдат финансирани проекти, водещи до директно или индиректно намаляване на емисиите на парникови газове, чрез безвъзмездно предоставяне на средства за финансиране на част от инвестицията, а именно – 20 000 лева за един брой изцяло електрическо превозно средство и 10 000 лева за един брой хибриден електромобил, категория M1 или N1; 20 000 лева за изцяло електрически превозни средства, категория L7e; 40 000 лева за изцяло електрически превозни средства категория М2 и N2 като всеки кандидат може да кандидатства за общо три електрически превозни средства.
Съгласно финансовите условия на схемата, средствата за безвъзмездна финансова помощ за част от инвестицията направена за закупуване на електрически и/или електрически хибридни автомобили се възстановяват след изцяло заплатени при доставката превозни средства.
	Община Бургас възнамерява да кандидатства за доставка на нов електрически лекотоварен автомобил категория N1 за нуждите на Общинско предприятие „Спортни имоти”. Предвижда се новият автомобил да замени двадесет и три годишен дизелов микробус, с голям ежедневен пробег, който се използва за обслужване на обектите, стопанисвани от общинското предприятие. Основен ефект от закупуването на новото превозно средство е намаляване на разходите за гориво, както и значителните ползи за опазването на околната среда. 
Предложеното проектно предложение е в съответствие с целите на Програма за подобряване качеството на атмосферния въздух в Община Бургас за периода 2016-2020 г. и Стратегия за устойчиво енергийно развитие 2011 – 2020 г., а именно  намаляване на емисиите от СО2 с 25%  до 2020 г., както стимулиране алтернативните начини на придвижване и изграждане на нова култура на градска мобилност щадяща околната среда. 
С оглед обявения краен срок за кандидатстване с проектни предложения – 02.12.2019 г., е необходимо допускане на предварително изпълнение на предлаганото решение, при условията на чл. 60, ал. 1 от Административно процесуалния кодекс.
Предвид изложеното и на основание чл. 21, ал. 1, т. 8 от ЗМСМА предлагам, Общински съвет- Бургас да приеме следните: 
Р Е Ш Е Н И Я
1. Общински съвет Бургас дава съгласие Община Бургас да кандидатства, за безвъзмездна финансова помощ от Националният доверителен Еко фонд по Инвестиционната програма за климата за насърчаване използването на електромобили, за закупуване на един електрически лекотоварен автомобил, категория N1 за нуждите на Общината.
2. Общински съвет Бургас дава съгласие при одобряване на проекта да бъде осигурено собствено финансиране от бюджета на Общината за 2020 г. в размер до 45 000 лева.
3. Допуска предварително изпълнение на основание на чл. 60, ал. 1 от Административно процесуалния кодекс, предвид крайния срок за кандидатстване по Инвестиционната програма за климата (ИПК) на НДЕФ.

